Ordfører kritiserer egen Regjeringen for lang flomplanlegging

De omfattende tiltakene som ble vedtatt for Kvam etter flommen i 2011, er ennå ikke satt i gang.

24. mai 2013 00:05 Sist oppdatert 24. mai 2013

Tettstedet Kvam i Gudbrandsdalen er kanskje det stedet som er blitt hardest rammet av flommen de siste dagene.

Flere hus er blitt totalskadet, og over 200 personer ble evakuert da de store vannmassene skyllet innover bygda.

Sikring har byggestart om to måneder

Etter flommen i 2011 ble det vedtatt en rekke tiltak for å sikre tettstedet.

Flere av tiltakene skal etter planen igangsettes rundt juli/august i år – altså rundt to måneder etter at flommen rammet hardt denne uken.

— Man kan ikke være sikker. Men hvis de anleggene hadde vært klare nå, hadde det kanskje ikke vært så alvorlig flomskader i dag, sier Olav Røssum (Sp), ordfører i Nord-Fron kommune, der Kvam ligger.

Kritiserer lang planlegging

Røssum mener at planleggingen av tiltakene har tatt lang tid.

- Man har gjort en god del – statlige myndighet er for å forebygge. Men flere av tiltakene har tatt lang tid. Det er blitt påpekt at det har tatt for lang tid, og at dette skulle vært gjort umiddelbart etter 2011, sier han til Aftenposten.

— Men det er samtidig kanskje viktig at denne typen tiltak blir nøye planlagt og gjort på en skikkelig måte, legger han nyanserende til.

Det er Norges vassdrags- og energidirektorat (NVE) som har ansvaret for å planlegge tiltakene som Røssum viser til.

Røssum ønsker imidlertid å være forsiktig med å kritisere NVE. Han mener heller at Regjeringen burde gitt NVE større spillerom til å gjennomføre planleggingen raskere.

- NVE har jobbet innenfor sine rammer. Men de skulle kanskje hatt større planleggingskapasitet, mer midler, sier han.

Statsministeren vil ikke svare

Statsminister Jens Stoltenberg besøkte torsdag Kvam i Nord-Fron kommune sammen med ordfører Røssum. Han hadde ikke anledning til å kommentere kritikken da Aftenposten tok kontakt med ham, og viste til Olje- og energidepartementet.

Statssekretær i departementet, Ane Hansdatter Kismul (Sp), sier til Aftenposten at de mener planleggingen av tiltakene i Kvam har gått raskt tatt i betraktning prosjektets størrelse.

Hun viser til at man har vært nødt til å ta hensyn til mange grunneiere og at det har gjort planleggingen mer tidkrevende.

Hun nevner også det har vært nødvendig å sette ut prosjektet på anbud, noe som tar tid.

— Dette et veldig omfattende og ganske komplisert prosjekt, med en kostnadsramme på 35 mill, sier hun.

- Men to år kan høres lenge ut?

— Det har vært jobbet godt for å få dette til raskt. Men så kommer man altså i den fortvilede situasjonen at flommen kommer før anlegget er på plass og før man får satt i gang med byggingen. Det er veldig trist for de som er rammet, sier hun.

- Hadde det vært mulig å få det ferdig raskere?

— Med den infoen vi sitter på i dag, ser vi ikke at vi kunne det. Men det kan man alltid ønske seg når man står i en fortvilet situasjonen, sier hun.

- Ville det ha hjulpet hvis dere bevilget mer penger?

— I en fortvilet situasjon vil man alltid ønske at man hadde gjort ting tidligere og at man hadde hatt mer ressurser tilgjengelig. Men man har hatt en betydelig opptrapping av ressurser til flomsikring, og vi har økt bevilgningene til sikringsarbeidet over statsbudsjettet de siste to årene, sier Hansdatter Kismul, som også viser til at Regjeringen bevilget 100 millioner i ekstra midler til flomsikring etter 2011.

— Vi kunne ikke vært raskere

Heller ikke Stein Nordvi, regionsjef i NVE, mener at de ikke ville klart å gjennomføre planleggingen raskere enn de har gjort i dag.

- Tiltaket i Kvam er omfattende, og det har også en byggetid på mellom ett og to år, sier han til Aftenposten.

Han mener også at det ikke er sikkert at tiltakene som skal settes i gang i sommer, ville ha hjulpet hvis de var på plass før flommen rammet denne uken.

— Vannet i Kvam har tatt med seg store løsmasser. Vannet er veldig brunt, og det var som å høre et tordenskrall fordi svære kampesteiner fulgte med vannet. Slike steiner kan rive i stykker sikringsanlegg. Og det kan vi aldri sikre oss mot, sier Nordvi.

- Så dere tviler på om tiltaket egentlig vil holde mål?

— Nei, men man kan ikke konkludere om at det ville ha virket eller ikke, sier han.

Ordfører Olav Røssum (Sp) tok i mot statsminister Jens Stoltenberg (Ap) i Kvam torsdag. Røssum mener tiltakene etter flommen i 2011 har tatt lang tid å planlegge. Olsen, Geir

Ordfører i Nord-Fron kommune, Olav Røssum (Sp).